કોંગ્રેસના ઉપાધ્યક્ષ રાહુલ ગાંધી આગામી ગુજરાત વિધાનસભામાં પોતાની સરકાર બને તે માટે આશાનું કિરણ જોઇને ગયાં બાદ હવે ટૂંકા સમયમાં ફરી ગુજરાત આવી રહ્યાં છે. રાહુલ ગાંધી આ વખતે મધ્ય ગુજરાતમાં ધ્યાન આપવાના છે. તેઓ ગુજરાત પ્રદેશ કોંગ્રેસ પ્રમુખ ભરતસિંહ સોંલકીના હોમ ગ્રાઉન્ડ બોરસદ સહિત મધ્ય ગુજરાતનો પાંચસો કિલોમીટરનો પ્રવાસ આ મુલાકાતમાં ખેડવાના છે. આ વખતે પણ રાહુલને ગુજરાતના મંદિરોના ભગવાનની યાદ બહુ આવી રહી છે અને જ્યાં સંભવ હશે ત્યાંના ધાર્મિક સ્થળો પર જવાના છે. બીજેપી અધ્યક્ષ અમિત શાહે જ્યાંથી ગૌરવયાત્રાની શરુઆત કરી ત્યાં કરમસદ સરદાર પટેલની જન્મભૂમિની મુલાકાતે પણ જાય તેવી સંભાવનાઓ ગુજરાત કોંગ્રેસે વ્યક્ત કરી છે.